Predkladacia správa

	Štátnu službu colníkov, právne vzťahy súvisiace so vznikom, zmenami a skončením štátnej služby upravuje zákon č. 200/1998 Z. z. o štátnej službe colníkov a o zmene a doplnení niektorých ďalších zákonov v znení neskorších predpisov. Zákon nadobudol účinnosť dňa     1. júla 1998.

	Tento zákon bol niekoľkokrát novelizovaný, naposledy zákonom č. 328/2002 Z. z.      o sociálnom zabezpečení policajtov a vojakov a o zmene a doplnení niektorých zákonov. Zákon č. 328/2002 Z. z. okrem iného  upravil aj mechanizmus zvyšovania funkčných platov colníkov v nadväznosti na zvýšenie priemerných platov zamestnancov národného hospodárstva, a to podľa predchádzajúceho kalendárneho roku, počínajúc rokom 2002.

	Z pohľadu regulovania výdavkov štátneho rozpočtu bolo zavedenie automatickej valorizácie funkčných platov colníkov nesystémovým opatrením, preto vo väzbe na uznesenie vlády SR č. 1144 z 23. 10. 2002 k zmenám legislatívnych noriem podmieňujúcich návrh štátneho rozpočtu na rok 2003, je potrebné tento mechanizmus zmeniť tak, aby termín účinnosti a percentuálne zvýšenie funkčných platov colníkov upravoval zákon o štátnom rozpočte.